Муниципаль мәктәпкәчә белем учреждениесе

Субаш балалар бакчасы

I кечкенәләр төркемендә үткәрелгән сөйләм үстерү буенча ачык шөгыль

II кв.категорияле тәрбияче

Вафина Ф.Г.

2010 нчы ел

**Тема:** Әкияттә кунакта

**Максат:**

**Белем бирү:** Әкияткә карата кызыксыну уяту, балаларга әкиятне тыңларга, эчтәлеген аңларга өйрәтү.

**Үстерелешле:** Сөйләмнең диалог формасын үзләштерү, сөйләмдә активлаштыру, сүз байлыгын арттыру; кул чуклары мускуллары хәрәкәтен үстерү.

**Тәрбияви:** Балаларда дус мөнәсәбәт, ярдәмләшәсе килү теләген тәрбияләү.

**Сүзлек эше:** чуар, тавык, алтын, йомырка

**Балалар белән әзерлек эшләре:** «Чуар тавык» әкиятен уку; әкият геройларына характеристика бирү. Рәсемле китаплар, иллюстрацияләр карау. Хәрәкәтле уеннар уйнау. Тозлы камыр белән эшләүне дәвам итү.

**Тәрбияченең әзерлек эшләре:** әсбаплар, иллюстрацияләр әзерләү, уенчыклар булдыру, тозлы камыр ясау.

**Җиһазлау һәм материаллар:** әби, чуар тавык, алтын йомырка рәсемнәре. **Декорация:** авыл өе макеты, имән, чыршы агачлары. Әвәләү өчен тәлинкә, юеш (дымлы) салфеткалар (балалар санынча). Руль.

**Беле бирү өлкәләре:**

Социаль шәхес үсеше;

Танып белү, сөйләм үсеше;

Физик үсеш;

Нәфис-нәфасәти үсеш.

**Эшчәнлек барышы:**

**Т:** балалар, бүген бездә кунаклар. Исәнләшик әле.

**Б:** Исәнмесез, исәнмесез,

Хәерле иртә!

Сәламәтлек сиңа, миңа,

Һәм барлык кешегә!

**Т:** балалар, без сезнең белән бүген авылга кунакка кайтабыз. Сез ризамы?

**Б:** Әйе, риза.

**Т:** Әйдәгез, алайса, мин шофер булам. Үзем сезне авылга алып кайтам. Юлыбыз сәламәтләндерү сукмагы аша үтәр. Игътибарлы булыгыз.

Без барабыз, барабыз
Ерак юллар узабыз

Күчтәнәчләр кулыбызда,

Әбиләргә кайтабыз.

**Т:** Менә, балалар, без сезнең белән авылга кайтып та җиттек. Карагыз әле, тирә- як нинди матур, саф һава… Күктә кояш сезгә елмая.

Кояш чыкты, күзен кысты:

«Йоклап ятма, ялкау булма,

Тор»,-диде

Мин кояшка сәлам бирдем:

«Әйдә бергә уйныйк»-дидем.

**Т:** Хәзер без дә, балалар, учыбызга җылыны җыйдык. Бер-беребезгә кулыбызны бирдек. Елмаештык һәм матур итеп урыннарга утырдык.

**Т:** Балалар, карагыз әле, безгә таба кемдер килә? Кем булыр икән ул?

**Б:** Әби!

**Т:** Әйдәгез, әбекәй белән исәнләшик. Хәлләрен сорашыйк.

**Б:** Исәнме, әби. Хәлләрең ничек?

**Әби:** Исәнмесез, балакайларым! Хәлләр шәптән түгел. Сез беләсез бит инде, минем чуар тавыгым алтын йомырка салган иде. Тычкан алтын йомырканы ватты да качты. Шуннан бирле тавыгым гел киреләнде: «алтын йомыркам янымда торса гына, тагын йомырка салачакмын»,-ди. Мин нишләргә дә белмим.

**Т:** Борчылма, әбекәй, без сиңа да, чуар тавыкка да ничек булышырга икәнлеген беләбез. Балалар, ярдәм итәбезме?

**Б:** Әйе!

**Әби:** И-и-и, рәхмәт яусын, акыллыларым, инде тавыгым да сөенер, үзем дә тынычланып калыр идем.

**Т:** Балалар, әйдәгез, алтын йомыркалар әвәлибез. Өстәл янына якынрак килегез.

**Әвәләү:**

Иң элек камыр белән уйныйбыз: «1,2,3…1,2,3»

Камырны уч төбенә куеп, «йомырка» әвәлибез.

«Йомыркаларны» өстәлгә, билгеле бер җиргә куябыз.

Кулларны юеш салфетка белән сөртәбез.

**Т:** Булдырдыгыз, ә хәзер шул йомыркаларны, әйдәгез, тартмага салып, әбигә бирәбез.

**Әби:** Ашыкмагыз әле, алтыннарым, матурларым. Ә сез беләсезме, бу бит гади генә бер тартма түгел. Ул бик серле…

Матур итеп җырлап-биеп,

Күңел ачаек әле.

Аннан серле татрмабызны

Ачып карарбыз әле.

**Уен: «Төсле яулык»**

**Әби:** Яулыгым төсле-төсле,

Качышлы уйныйк әле.

Ә кызлар, кызлар, кызлар,

Бигрәк оста качалар!

**Т:** Малайлар, игътибарлы булыгыз, кем качканын белегез!

**Әби:** Яулыгым төсле-төсле,

Качышлы уйныйк әле.

Ә малайлар, малайлар, малайлар,

Бигрәк оста качалар!

**Т:** Кызлар, игътибарлы булыгыз, кем качканын белегез!

**Әби:** Булдырдыгыз, балалар, бигрәкләр дә уңганнар!

**Т:** Әбекәй, без «Түбәтәй» уенын да бик яратабыз. Әйдә, шуны уйныйбыз?!

**Әби:** Мин каршы түгел. Уйнап карыйк.

**Уен: «Түбәтәй»**

Түп-түп-түбәтәй,

Түбәтәем укалы.

Чиккән матур түбәтәем.

Менә кемдә туктады!

**Әби:** Ай-яй нинди үскәннәр,

Зирәк булып җиткәннәр.

Минем серле тартмамны,

Ачырга вакыт җиткән!

**Т:** Килегез әле, балалар. Күрегез ! Безнең алтын йомыркалар, баллы күчтәнәчләргә әверелгәннәр!

**Б:** Рәхмәт, әбекәй.

**Әби:** Үзегезгә рәхмәт, матурларым! Мине бик сөендердегез, ярдәм иттегез. Өемә кайтып, чуар тавыгымны да сөендерим әле. Саубулыгыз!

**Т:** Балалар, безгә дә бакчага кайтыр вакыт җиткән…

-Сезгә авылда ошадымы?

-Әйе, бик ошады.

-Кемне күрдек без анда?

-Әбине күрдек.

-Әбигә ничек итеп булыштык?

-Алтын йомырка ясадык (әвәләдек)

-Тагын авылга, әби янына кунакка кайтабызмы?

-Әйе, кайтабыз!

**Т:** Булдырдыгыз, балалар. Үзегезне матур яктан күрсәттегез, әбигә ярдәм иттегез. Әйдәгез, хәзер юлга кузгалыйк. Утырыгыз машинага. Киттек.

Мин кайтам бакчага,

 Як-ягыма каранам.

Тирә-як бик матур,

 Мин шуңа сокланам!

**Т:** Игътибарыгыз өчен зур рәхмәт!